

Αρκαλοχώρι, 19/ 03/2025

Προς: ΜΜΕ

**ΔΕΛΤΙΟ ΤΥΠΟΥ**

**Γνωριμία με τα άγρια χόρτα της κρητικής γης - Με επιτυχία η ξεχωριστή δράση του Συλλόγου Φεστιβάλ Κρητικής Κουζίνας και Πολιτιστικών Συλλόγων του Δήμου Μινώα Πεδιάδας**

Με μεγάλη επιτυχία πραγματοποιήθηκε η δράση που διοργάνωσε ο Σύλλογος Φεστιβάλ Κρητικής Κουζίνας, σε συνεργασία με τους Πολιτιστικούς Συλλόγους Αποστολιανών, Αμαριανού, Αρχαγγέλου, Βόνης, Διαβαϊδέ, Καστελλίου, Μουχτάρου, Πολυθέας, Σαμπά και Σμαρίου, των Δ.Ε Καστελλίου και Θραψανού, του Δήμου Μινώα Πεδιάδας.

Η δράση που πραγματοποιήθηκε για 4η χρονιά με θέμα: «Τα άγρια χόρτα και η αξιοποίηση τους στις παραδοσιακές κρητικές συνταγές», έφερε κοντά ανθρώπους όλων των ηλικιών μέσα από την παραδοσιακή τέχνη του μαζέματος των χόρτων, μια γνώση που συνδέει γενιές και αποτελεί αναπόσπαστο κομμάτι της κρητικής διατροφής και παράδοσης.

Μέσα από αυτό το αντάμωμα γνώσης, οι συμμετέχοντες βίωσαν μία όμορφη εμπειρία, ενώ πέρασαν με τον τρόπο τους και το μήνυμα του σεβασμού στη φύση, ως βασικής προϋπόθεσης για τη βιωσιμότητα της μοναδικής, κρητικής γης και διατροφής!

Στη δράση συμμετείχε και ο Δήμαρχος Μινώα Πεδιάδας Βασίλης Κεγκέρογλου ο οποίος δήλωσε:

«Τέτοιες δράσεις είναι ξεχωριστές και αποτελούν παράδειγμα προς μίμηση, καθώς η κρητική διατροφή είναι ένας ζωντανός θησαυρός που πρέπει να διαφυλάξουμε. Συγχαρητήρια στην Πρόεδρο του Συλλόγου Φεστιβάλ Κρητικής Κουζίνας Λένα Ηγουμενάκη, στους Πολιτιστικούς Συλλόγους του Δήμου μας αλλά και σε όλους τους συμμετέχοντες, για αυτή την αξιόλογη πρωτοβουλία».

Η εκδήλωση ολοκληρώθηκε στην κουζίνα του Φεστιβάλ στους Αποστόλους, με γεύσεις από την κρητική γη, καθώς όσοι συμμετείχαν σε αυτή, είχαν την ευκαιρία να απολαύσουν μαγειρεμένα χόρτα και παραδοσιακά εδέσματα.